Anno Domini millesimo trecentesimo quarto statuta sunt haec apud Cistercium in Capitulo generali. 1.  In primis, cum propter novitates sive novas adinventiones historiarum novarum aliquorum sanctorum, et novarum octavarum, difformitas in cultu divino oriri in ordine videatur, generale Capitulum omnes diffinitiones super praemissis, a decem annis et infra editas, revocat et de cetero denuntiat nullas esse. Conceditur tamen illis, in quorum monasteriis illorum sanctorum corpora requiescunt, quod in festis eorum propriis historiis, et illi de regno Franciae in festo sancti Ludovici eius propria historia possint uti. 2.  Item, ad admovendum dubietatis scrupulum quod circa depositiones abbatum in aliquibus diffinitionibus contineri videtur, generale Capitulum sic ordinat et diffinit quod quotienscumque in aliquibus diffinitionibus continetur quod abbas, pro tali et tali culpa, vel modo alio, deponatur vel pro deposito habeatur, nisi in ipsa diffinitione contineatur expresse, per patrem abbatem hoc fieri, ipsius potestas ad huiusmodi depositionem nullatenus se extendat, sed Capitulo generali reservetur. 3.  Item, sicut Ordo noster propriis contentus limitibus non praesumit falcem mittere in messem alienam, sic e contrario non est iustum ipsi ab aliquibus in suo iure vel iurisdictione praeiudicium generari ; eapropter universis et singulis monachis, conversis et monialibus, et aliis personis Ordinis universi, generale Capitulum inhibet quantum potest ne cuipiam saeculari vel religioso cuiuscumque religionis, nisi personis Ordinis nostri quibus dumtaxat audire confessiones est in Ordine constitutum audeat confiteri. Quaecumque persona Ordinis contrarium fecerit generale Capitulum excommunicat in his scriptis et privetur habitu regulari. Huic poenae subiacent qui, ad minus semel in anno, conscientiam suam abbati proprio non revelant, si eius copiam habere commode possint et tempore competenti. Quaecumque persona autem Ordinis in fraudem huius diffinitionis alteri praesumpserit confiteri, vel confessiones audire, poenae subiaceat supradictae. 4.  Item, secundum apostolum tunc legem Christi fideliter adimplemus, si nostra onera ad invicem supportamus. Idcirco generale Capitulum praecipit abbatibus universis illarum regionum, in quibus aliqua monasteria per guerras vel alia infortunia sunt destructa, quatinus monachos monasteriorum huiusmodi ad se missos retineat donec ipsa ad bonum statum et pristinum sunt reducta. Et hoc patres abbates in abbatiis sibi subiectis auctoritate Capituli generalis faciant observari. 5.  Item, iustitia dictante secundum rerum venalium caristiam augmentatis appretiatis quantitas pretii debeat augmentari, generale Capitulum ordinat et diffinit quod illi scolares, qui ad Montispessulani et Tholosae studia sunt mittendi, solvant de cetero pro bursa per annum integrum 14 libras turonenses, quamdiu duraverit moneta haec quae communiter modo currit. 6.  Item, ad removendas illicitas evagationes emissorum, ordinat Capitulum generale ut emissi pro culpa, extra monasteria ad quae mittuntur, nisi cum conventu, exire nullatenus permittantur. Quicumque vero alicui talium licentiam dederit exeundi, pro qualibet vice tribus diebus uno eorum in pane et aqua poenitentiam peragant levis culpae, nec talibus emissis equitaturae ab aliquibus ministrentur. 7.  Item, quia facilitas veniae incentivum tribuit delinquendi, praecipit generale Capitulum ut apostatae ad Ordinem revertentes, secundum regulam in ultimo gradu recepti et in eodem sine dispensatione aliqua teneantur, nec de cetero petitiones oblatae pro talibus aliquatenus admittantur. 8.  Item, cum nonnumquam subtilitas exquisita materia sit erroris, generale Capitulum volens circa ferendas sententias a deceptionis periculo simplicioribus praecavere ordinat et diffinit ut tam in Ramis Palmarum quam in alias antiquus modus in ferendis sententiis observetur. 9.  Item, commissio abbati Claraevallis anno praeterito facta, super correctione et reformatione abbatiae de Alna, in suo robore perseveret, ita quod eam reformet per se vel per alium in plenaria Ordinis potestate ; et quid inde factum est et fiet, ratum habet et habebit Capitulum generale ; et quid inde, etc. 